
Apibendrinimai
1. Analizė atlikta vegetacijos metu;
2. Medžių fiziologinis gyvybingumas patenkinamas – dalinai pažeistos augalų gyvybinės funkcijos;
3. Dėl ilgalaikio netinkamo, žalojančio genėjimo suformuota netipiška rūšims, „silpna“ laja. Sudarkyto habito nekontroliuojamas augimas kelia rimtų problemų supančiai aplinkai. Sužalotų lajų formą ir dydį reguliuoti pavyktų tik specifiniais sanuojančiais ir redukciniais genėjimais, reikalaujančiais didesnių finansinių pajėgumų;
4. Daugumos medžių bio-mechaninis gyvybingumas (statika) progresuojančiai prastėja – sulapojus medžiams, asimetriška, išbalansuota laja sunkėja – pakrypę, sukelti medžių svorio centrai didele jėga verčia augalus iš silpnų, pažeistų kamieno pagrindų;
5. Kamienai ir jų pagrindai distrofiški, sužaloti, luoši, abiotiškai ir biotiškai paveikti. Artimoje ateityje daugeliui medžių galimas savaiminis ar dėl kitokių priežasčių skilimas, išvirtimas. Nesiėmus reikalingų priemonių, gresia medžių perlūžimas ir jų žūtis;
6. Dauguma atvejų estetinė išvaizda – suprastėjusi, darkanti miesto estetiką. Estetiniu požiūriu didžioji dalis medžių vertinami neigiamai;
7. Medžiai yra blogos sanitarinės būklės ir reikalauja gerokai didesnio dėmesio ir priežiūros nei kiti aplinkinio želdyno sumedėję augalai;
8. Habitas ribotas, nepatenkinamas. Dirvos sudėtis prasta, skurdi;
9. Netinkama augalų priežiūra (netinkami lajos formavimo principai ir būdai, augavietės sąlygų bloginimas, nepriežiūra ir kt.) ženkliai prastina augalų sveikatos stovį, trumpina jų amžių.
Siūloma priežiūra
1. Sustabdyti medžių augimo sąlygų blogėjimą, pašalinti medžiams negatyvius (kritinius) augaviečių pažeidimų padarinius, sudaryti sąlygas saugomiems medžiams išlikt gyvybingiems, išsaugoti kamienus ir lają, sustabdyti neigiamą lankytojų poveikį augavietėi bei sudaryti sąlygas lankytis nepažeidžiant subjekto;
2. Medžio lajų genėjimas turi būti atliekamas laikantis sveiko genėjimo principų, siekiant maksimaliai saugoti, nesutrikdyti medžio gyvybinių funkcijų. Taikyti artimas gamtai technologijas, vengti destruktyvių priemonių, nemotyvuoto cheminių priemonių naudojimo. Genėjimus atlikti kas 5-7 metai.
3. Sutvarkyti, revitalizuoti augavietęs. Nugenėtas šakas ar jų dalis smulkinti medienos kapokle ar kitais būdais ir paskleisti po laja. Gerinti dirvožemį natūraliomis, organinėmis trąšomis, taurinant dirvą mikroorganizmais, kolonizuojant mikosimbiotrofais (simbiontiniais grybais), formuojančiais aktyvias ekto- ir endo - mikorizines sistemas su medžių mitybinėmis šaknimis. Dirvos gerinimui nenaudoti cheminių priemonių. Dekompresuoti, renovuoti ir reventiliuoti dirvos paviršių zondų gręžimu ir jų etmių užpildymu kompostuotomis rūšinėmis medienos drožlėmis bei minėtais mikopriedais;
4. Pašalinti arba ženkliai apriboti liepų polajyje ir šalia augančius konkurencinius sumedėjusius augalus, kad šie augalai neblogintų  augimo sąlygų (gerinti augalų insoliacijos, mitybinės ir pan. sąlygas);
5. Pastatyti informacinį stendą, kuriame būtų paaiškinta, kas yra svarbu seniems medžiams ir kodėl yra reguliuojamas lankymas.





